ΑΠΟΦΑΣΗ ΤΟΥ ΣΥΜΒΟΥΛΙΟΥ της 3ης Μαρτίου 1997 για την τροποποίηση της απόφασης της 4ης Απριλίου 1978 περί εφαρμογής κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης (97/173/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι η Κοινότητα είναι συμβαλλόμενο μέρος του διακανονισμού περί των κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης, ο οποίος στο εξής αποκαλείται «διακανονισμός» 7

ότι ο διακανονισμός αποτελεί το αντικείμενο της απόφασης του Συμβουλίου, της 4ης Απριλίου 1978, της οποίας το παράρτημα τροποποιήθηκε τελευταία με την απόφαση 93/112/ΕΟΚ (1) 7

ότι οι συμμετέχοντες στο διακανονισμό έχουν επεξεργασθεί σειρά συμπληρωματικών κατευθυντήριων γραμμών για εξαγωγή μεταχειρισμένων αεροσκαφών, ανταλλακτικών και εφεδρικών κινητήρων, καθώς και για τις συμβάσεις αεροσκαφών και παροχής υπηρεσιών 7

ότι το κείμενο του παραρτήματος IV του διακανονισμού, που περιλαμβάνεται στο παράρτημα της απόφασης της 4ης Απριλίου 1978, θα πρέπει να αντικατασταθεί από το νέο κείμενο του παραρτήματος IV του διακανονισμού,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα της απόφασης του Συμβουλίου, της 4ης Απριλίου 1978 το παράρτημα IV του διακανονισμού αντικαθίσταται από το κείμενο του παραρτήματος της παρούσας απόφασης.

Άρθρο 2

Η παρούσα απόφαση εφαρμόζεται αμέσως.

Άρθρο 3

Η παρούσα απόφαση απευθύνεται στα κράτη μέλη.

Λουξεμβούργο, 3 Μαρτίου 1997.

Για το Συμβούλιο

Ο Πρόεδρος

M. DE BOER

(1) ΕΕ αριθ. L 44 της 22. 2. 1993, σ. 1.

ΠΑΡΑΡΤΗΜΑ

(ΜΕΤΑΦΡΑΣΗ)

«ΠΑΡΑΡΤΗΜΑ IV

ΣΧΕΔΙΟ ΚΕΙΜΕΝΟΥ ΕΠΙΜΕΡΟΥΣ ΣΥΜΦΩΝΙΑΣ ΣΧΕΤΙΚΑ ΜΕ ΤΙΣ ΕΞΑΓΩΓΙΚΕΣ ΠΙΣΤΩΣΕΙΣ ΓΙΑ ΑΕΡΟΣΚΑΦΗ ΠΟΛΙΤΙΚΗΣ ΑΕΡΟΠΟΡΙΑΣ

Κεφάλαιο Ι

ΚΑΙΝΟΥΡΓΙΑ ΜΕΓΑΛΑ ΕΜΠΟΡΙΚΑ ΑΕΡΟΣΚΑΦΗ

1. Μορφή και πεδίο εφαρμογής

Το παρόν κεφάλαιο συμπληρώνει το διακανονισμό για τις κατευθυντήριες γραμμές όσον αφορά τις εξαγωγικές πιστώσεις στις οποίες παρέχεται δημόσια στήριξη. Καθορίζει τις ειδικές συμπληρωματικές κατευθυντήριες γραμμές που εφαρμόζονται όσον αφορά τις εξαγωγικές πιστώσεις στις οποίες παρέχεται δημόσια στήριξη για τη χρηματοδότηση πωλήσεων ή χρηματοδοτικών μισθώσεων μεγάλων αεροσκαφών πολιτικής αεροπορίας που απαριθμούνται στην προσθήκη και αντικαθιστά τις διατάξεις παγιοποίησης («Standstill») του ΟΟΣΑ (TC/ECG/M/75.1, σημείο 6 και παράρτημα III-A) όσον αφορά τα αεροσκάφη αυτά.

2. Στόχοι του παρόντος κεφαλαίου

Στόχος του παρόντος κεφαλαίου είναι η επίτευξη αρμονικής ισορροπίας, με την οποία, σε όλες τις αγορές:

- εξισώνονται οι ανταγωνιστικοί χρηματοοικονομικοί όροι μεταξύ των συμμετεχόντων,

- εξουδετερώνεται το στοιχείο των όρων χρηματοδότησης εκ μέρους των συμμετεχόντων ως παράγοντας επιλογής μεταξύ ανταγωνιστικών αεροσκαφών και

- αποφεύγονται οι στρεβλώσεις του ανταγωνισμού.

3. Όροι και συνθήκες χρηματοδότησης

α) Πληρωμές τοις μετρητοίς

Η πληρωμή τοις μετρητοίς ανέρχεται σε 15 % τουλάχιστον της συνολικής τιμής του αεροσκάφους (η τιμή του σκελετού του αεροσκάφους και των εγκατεστημένων κινητήρων και των ανταλλακτικών που περιγράφονται στην παράγραφο 28). Οι συμμετέχοντες δεν παρέχουν δημόσια στήριξη για αυτές τις πληρωμές τοις μετρητοίς εκτός από την ασφάλιση και τις εγγυήσεις κατά των συνήθων πιστωτικών κινδύνων.

β) Ανώτατη προθεσμία αποπληρωμής

Η ανώτατη προθεσμία αποπληρωμής πίστωσης στην οποία παρέχεται δημόσια στήριξη είναι δώδεκα έτη.

4. Επιτόκια

α) Κατώτατα επιτόκια

Ανεξάρτητα από τις διατάξεις του σημείου 5 κατωτέρω, εφαρμόζονται τα ακόλουθα κατώτατα επιτόκια, συμπεριλαμβανομένων των πιστωτικών ασφάλιστρων και εγγυήσεων, σε περίπτωση που οι συμμετέχοντες παρέχουν δημόσια χρηματοδοτική στήριξη υπό τη μορφή άμεσων πιστώσεων, αναχρηματοδότησης ή επιδότησης επιτοκίου:

1. Χρηματοδότηση σε δολάρια ΗΠΑ:

>ΘΕΣΗ ΠΗΝΑΚΑ>

όπου TB 10 σημαίνει τη μέση απόδοση των δεκαετών έντοκων γραμματίων του δημοσίου των ΗΠΑ με σταθερή ημερομηνία λήξης υπολογιζόμενη επί των δύο τελευταίων ημερολογιακών εβδομάδων.

2. Χρηματοδότηση σε νομίσματα «δέσμης νομισμάτων» (γερμανικά μάρκα, γαλλικά φράγκα, λίρες στερλίνες, Ecu) (1):

Όταν η χρηματοδότηση εκφράζεται σε «δέσμη νομισμάτων», ως επιτόκιο λαμβάνεται η απόδοση των δεκαετών έντοκων γραμματίων του δημοσίου σε γερμανικά μάρκα, γαλλικά φράγκα, λίρες στερλίνες (2) συν κάποιο περιθώριο. Το περιθώριο αυτό το οποίο υπολογίζεται ως σταθμικός μέσος των περιθωρίων που ισχύουν για κάθε νόμισμα, ισούται με το περιθώριο που ισχύει όταν η χρηματοδότηση εκφράζεται σε δολάρια ΗΠΑ.

Όταν η χρηματοδότηση εκφράζεται σε Ecu, το κατώτατο επιτόκιο που εφαρμόζεται είναι οι αποδόσεις των μακροπρόθεσμων ομολογιών σε Ecu (3) μείον 20 βασικές μονάδες συν κάποιο περιθώριο ίσο με το περιθώριο που ισχύει όταν η χρηματοδότηση εκφράζεται σε δολάρια ΗΠΑ.

β) Αναπροσαρμογές επιτοκίου

Τα κατώτατα επιτόκια που καθρίζονται ανωτέρω στο στοιχείο α) αναπροσαρμόζονται εάν ο δεκαπενθήμερος μέσος όρος των αποδόσεων των δεκαετών έντοκων γραμματίων του δημοσίου με σταθερή ημερομηνία λήξης διαφέρει, κατά το τέλος του κάθε δεκαπενθήμερου, κατά 10 τουλάχιστον μονάδες από το μέσο όρο της απόδοσης των δεκαετών έντοκων γραμματίων του δημοσίου με σταθερή ημερομηνία λήξης στο τέλος των τελευταίων δύο ημερολογιακών εβδομάδων του Ιουνίου 1985. Αν παρουσιαστεί τέτοια διαφορά, τα επίπεδα των κατώτατων επιτοκίων που καθορίζονται ανωτέρω αναπροσαρμόζονται κατά τον ίδιο αριθμό μονάδων και τα επανυπολογιζόμενα κατώτατα επιτόκια στρογγυλεύονται στον πλησιέστερο αριθμό μονάδων που είναι πολλαπλάσιο του 5. Στη συνέχεια, τα κατώτατα επιτόκια αναπροσαρμόζονται κάθε δύο εβδομάδες, σύμφωνα με την προαναφερθείσα μέθοδο, εφόσον το επιτόκιο που λήφθηκε κατά την προηγούμενη μεταβολή των κατώτατων επιτοκίων μεταβάλλεται κατά 10 τουλάχιστον μονάδες. Παρόμοιες διατάξεις ισχύουν για το Ecu σε περίπτωση μεταβολών της απόδοσης των ομολογιών σε Ecu.

γ) Ειδικές αναπροσαρμογές

1. Εάν κάποιος από τους συμμετέχοντες πιστεύει ότι μέσα σ' ένα εξάμηνο δύο τουλάχιστον σημαντικές συμβάσεις πωλήσεων:

i) για τις οποίες οι συμμετέχοντες είναι άμεσοι ανταγωνιστές και

ii) σχετικά με τις οποίες έχουν γίνει προσφορές με δημόσια χρηματοδοτική στήριξη [βλέπε παράγραφο 5 στοιχεία α) και β)] έχουν συναφθεί με βάση χρηματοδότηση υπό μορφή εγγυήσεων [βλέπε παράγραφο 5 στοιχεία α) και β)], μη προερχόμενη από τον PEFCO (Private Export Funding Corporation - Ιδιωτικός Οργανισμός Χρηματοδότησης Εξαγωγών), με σταθερό επιτόκιο χαμηλότερο από τα ισχύοντα κατώτατα επιτόκια που καθορίζονται στο παρόν κεφάλαιο,

οι συμμετέχοντες προβαίνουν αμέσως σε διαβουλεύσεις με σκοπό να καθορίσουν τα επιτόκια βάσει των οποίων έχουν συναφθεί οι συμβάσεις πωλήσεων και αν χρειάζεται να εξεύρουν μόνιμη λύση η οποία διασφαλίζει την πλήρη τήρηση των στόχων της παραγράφου 2.

2. Εάν κατά τις διαβουλεύσεις αυτές:

i) δεν είναι δυνατόν να καθοριστεί αν τα επιτόκια για τις εν λόγω πωλήσεις ήταν τουλάχιστον ίσα ή ισοδύναμα με τα ισχύοντα κατώτατα επιτόκια που καθορίζονται στο παρόν κεφάλαιο και

ii) εάν δεν είναι δυνατόν να εξευρεθεί μέσα σε 30 μέρες από την έναρξη των διαβουλεύσεων λύση,

τα κατώτατα επιτόκια που καθορίζονται στην παράγραφο 4 στοιχείο α) σημείο 1, μειώνονται κατά 15 βασικές μονάδες, εκτός εάν οι συμμετέχοντες συμφωνήσουν ότι οι εν λόγω πωλήσεις δεν είναι σημαντικές. Το επιτόκιο της επιλογής των 10 ετών δεν μειώνεται, σε καμία περίπτωση, κάτω από το επίπεδο TB 10 + 105 βασικές μονάδες. Οι προσαρμογές αυτές πραγματοποιούνται ανεξάρτητα από το αν οι διαβουλεύσεις συνεχίζονται για την εξεύρεση λύσης, η οποία μπορεί να περιλαμβάνει τη δυνατότητα αποζημίωσης, εφόσον δεν παρουσιασθούν περαιτέρω περιπτώσεις.

3. Αν δύο ή περισσότερες συμβάσεις πωλήσεων, για τις οποίες οι συμμετέχοντες είναι άμεσοι ανταγωνιστές, συναφθούν μέσα σε ένα εξάμηνο βάσει χρηματοδότησης με κυμαινόμενο επιτόκιο σε συνδυασμό με την παροχή εγγυήσεων, πραγματοποιούνται διαβουλεύσεις μετά από αίτηση οποιουδήποτε συμμετέχοντος με σκοπό να διασφαλιστεί η πλήρης τήρηση των στόχων της παραγράφου 2.

δ) Διαφορά μεταξύ των δεκαετών και δωδεκαετών χρηματοδοτικών επιλογών (4)

1. Με την επιφύλαξη των διατάξεων που καθορίζονται κατωτέρω, εάν κατά το τέλος της περιόδου μεταξύ 1ης Ιουλίου 1985 και 1ης Ιουλίου 1986 66 % τουλάχιστον όλων των συμβάσεων πωλήσεων αεροσκαφών που χρηματοδοτούνται είτε με κρατική στήριξη είτε από τον PEFCO, έχουν συναφθεί με δεκαετή προθεσμία αποπληρωμής, το κατώτατο επιτόκιο της δεκαετούς χρηματοδοτικής επιλογής αυξάνεται κατά 15 βασικές μονάδες.

Εάν, κατά τη διάρκεια του επόμενου έτους, 66 % τουλάχιστον όλων των συμβάσεων πωλήσεων των αεροσκαφών που χρηματοδοτούνται είτε με κρατική στήριξη είτε από τον PEFCO έχουν συναφθεί με δεκαετή προθεσμία αποπληρωμής, οι συμμετέχοντες αναθεωρούν τη διαφορά μεταξύ των δεκαετών και δωδεκαετών χρηματοδοτικών επιλογών με σκοπό την εξεύρεση μόνιμης λύσης όσον αφορά το πρόβλημα της απάλειψης της διαφοράς μεταξύ των δύο επιλογών. Εάν, από την άλλη πλευρά, 66 % των προαναφερόμενων συμβάσεων πωλήσεων έχουν συναφθεί με προθεσμία αποπληρωμής 10 έως 12 ετών, το κατώτατο επιτόκιο της δεκαετούς χρηματοδοτικής επιλογής μειώνεται κατά 10 βασικές μονάδες.

2. Με την επιφύλαξη των παρακάτω διατάξεων, εάν κατά το τέλος της περιόδου μεταξύ 1ης Ιουλίου 1985 και 1ης Ιουλίου 1986 66 % τουλάχιστον του συνόλου των πωλήσεων αυτών έχουν συναφθεί με προθεσμία αποπληρωμής 10 έως 12 ετών, το κατώτατο επιτόκιο της δεκαετούς χρηματοδοτικής επιλογής μειώνεται κατά 15 βασικές μονάδες.

Εάν κατά τη διάρκεια του επόμενου έτους 66 % τουλάχιστον όλων των συμβάσεων πωλήσεων αεροσκαφών έχει συναφθεί με προθεσμία αποπληρωμής 10 έως 12 ετών, οι συμμετέχοντες αναθεωρούν τη διαφορά μεταξύ της δεκαετούς και δωδεκαετούς χρηματοδοτικής επιλογής με σκοπό την εξεύρεση μόνιμης λύσης όσον αφορά το πρόβλημα απάλειψης της διαφοράς μεταξύ των δύο επιλογών. Εάν, από την άλλη πλευρά, 66 % ή περισσότερο των προαναφερθεισών συμβάσεων πωλήσεων έχουν συναφθεί στο πλαίσιο της δεκαετούς επιλογής, τότε το δεκαετές ελάχιστο επιτόκιο αυξάνεται κατά 10 βασικές μονάδες.

ε) Ημερομηνία καθορισμού προσφοράς του επιτοκίου

Ο συμμετέχων μπορεί να παρέχει στο δανειζόμενο τη δυνατότητα επιλογής μεταξύ των δύο ακόλουθων μεθόδων επιλογής της ημερομηνίας κατά την οποία καθορίζεται το ελάχιστο επιτόκιο [όπως αυτό ορίζεται στην παράγραφο 4 στοιχείο α) και εξής] για την κρατική χρηματοδότηση με σταθερό επιτόκιο [βλέπε παράγραφο 5 στοιχείο α) κατωτέρω] και για τη χρηματοδότηση από το PEFCO [βλέπε παράγραφο 5 στοιχείο β) κατωτέρω]. Η επιλογή εκ μέρους του δανειζόμενου είναι αμετάκλητη. Το κατώτατο επιτόκιο είναι:

i) το κατώτατο επιτόκιο που ισχύει κατά την ημερομηνία υποβολής της προσφοράς εκ μέρους του δανειστή ή

ii) το κατώτερο επιτόκιο που ισχύει κατά μία από τις ημερομηνίες που μπορεί να επιλέξει ο δανειζόμενος.

Η επιλεγόμενη ημερομηνία σε καμία περίπτωση δεν επιτρέπεται να έπεται της ημερομηνίας παράδοσης του αεροσκάφους.

5. Ποσό χρηματοδότησης

α) Δημόσια χρηματοδότηση με σταθερό επιτόκιο

1. Το ανώτατο ποσοστό της συνολικής τιμής του αεροσκάφους [όπως αυτό ορίζεται στην παράγραφο 3 στοιχείο α)], το οποίο μπορεί να χρηματοδοτηθεί με τα σταθερά κατώτατα επιτόκια που καθορίζεται στην παράγραφο 4 στοιχείο α) υπό τη μορφή κρατικής χρηματοδοτικής στήριξης ανέρχεται σε 62,5 %, σε περίπτωση που η αποπληρωμή του δανείου εκτείνεται καθόλη τη διάρκεια της χρηματοδότησης και σε 42,5 %, το ανώτατο, σε περίπτωση που η αποπληρωμή του δανείου εκτείνεται πέρα της διάρκειας χρηματοδότησης. Οι συμμετέχοντες μπορούν να επιλέγουν οποιαδήποτε από τις δύο μεθόδους, τηρουμένου του ορίου που ισχύει για τη σχετική μέθοδο. Ο συμμετέχων που προσφέρει αυτή τη χρηματοδότηση γνωστοποιεί στους άλλους συμμετέχοντες το ποσό, το επιτόκιο, την ημερομηνία κατά την οποία καθορίζεται το επιτόκιο, την περίοδο ισχύος του επιτοκίου και τη μέθοδο αποπληρωμής.

2. Οι συμμετέχοντες αναθεωρούν τα δύο ανώτατα όρια κατά την αναθεώρηση που πραγματοποιείται εκάστοτε σύμφωνα με την παράγραφο 14 για να εξετάσουν αν το ένα ανώτατο όριο αποδεικνύεται περισσότερο ευνοϊκό από το άλλο με σκοπό την αναπροσαρμογή του ευνοϊκότερου ανώτατου ορίου για την επίτευξη μεγαλύτερης ισορροπίας.

β) Χρηματοδότηση PEFCO

1. Η δημόσια χρηματοδότηση με σταθερό επιτόκιο μπορεί να γίνει με τρόπο ανάλογο προς τον τρόπο που εφαρμόζει ο PEFCO (ιδιωτικός οργανισμός χρηματοδότησης εξαγωγών). Εβδομαδιαίες πληροφορίες όσον αφορά το κόστος δανεισμού του PEFCO και τα ισχύοντα επιτόκια δανεισμού, στα οποία δεν περιλαμβάνονται τα επίσημα εγγυητικά έξοδα για χρηματοδότηση με σταθερό επιτόκιο για άμεση πληρωμή και για πληρωμές σε διάφορες ημερομηνίες, για προσφορές συμβάσεων και υποβολή προσφορών για διαγωνισμούς, θα ανακοινώνονται στους συμμετέχοντες σε τακτά χρονικά διαστήματα. Ο συμμετέχων που παρέχει αυτή τη χρηματοδότηση γνωστοποιεί στους άλλους συμμετέχοντες το ποσό, τα επιτόκια, την ημερομηνία καθορισμού του επιτοκίου, την περίοδο ισχύος του επιτοκίου και τη μέθοδο αποπληρωμής. Οποιοσδήποτε συμμετέχων υποβάλλει προσφορά αντίστοιχη προς αυτή που υποβάλλει άλλος συμμετέχων πρέπει να εξασφαλίζει ότι η προσφορά του αντιστοιχεί ως προς όλους τους όρους εκτός από την περίοδο ισχύος της αναληφθείσας δέσμευσης (βλέπε παράγραφο 6).

2. Τα γνωστοποιηθέντα επιτόκια εφαρμόζονται από όλους τους συμμετέχοντες, εφόσον το 24μηνο επιτόκιο πληρωμής δεν υπερβαίνει τις 225 μονάδες πάνω από τις TB 10 (βλέπε παράγραφο 4). Σε περίπτωση που το επιτόκιο αυτό υπερβαίνει τις 225 μονάδες, οι συμμετέχοντες έχουν δικαίωμα να εφαρμόζουν το επιτόκιο των 225 μονάδων για πληρωμή 24 μηνών και όλα τα αντίστοιχα επιτόκια και προβαίνουν σε άμεσες διαβουλεύσεις με σκοπό την εξεύρεση μόνιμης λύσης.

γ) Τμήμα του δανείου με "καθαρή εγγύηση" (pure cover)

Η παροχή δημόσιας στήριξης μόνον όσον αφορά την εγγύηση ("pure cover") επιτρέπεται υπό την προϋπόθεση ότι τηρείται το ανώτατο όριο που ορίζεται στο στοιχείο δ). Ωστόσο, ο συμμετέχων που παρέχει αυτή τη χρηματοδότηση γνωστοποιεί στους άλλους συμμετέχοντες το ποσό, τους όρους, τη μέθοδο πληρωμής και, αν είναι δυνατό, τα επιτόκια.

δ) Συνολική δημόσια στήριξη

Το συνολικό ύψος των δανείων στα οποία παρέχεται δημόσια στήριξη σύμφωνα με την παράγραφο 5 στοιχεία α), β) και γ) δεν υπερβαίνει το 85 % της συνολικής τιμής όπως ορίζεται στην παράγραφο 3 στοιχείο α).

6. Περίοδος ισχύος των αναλήψεων υποχρεώσεων

Η διάρκεια ισχύος των αναλήψεων υποχρεώσεων με σταθερό επιτόκιο, όσον αφορά τα τμήματα του δανείου που ορίζονται στην παράγραφο 5 στοιχεία α) και β), δεν πρέπει να υπερβαίνει τους τρεις μήνες.

7. Έξοδα

Τα έξοδα που προκύπτουν από την ανάληψη υποχρέωσης, καθώς και τα έξοδα διαχείρισης δεν περιλαμβάνονται στο επιτόκιο.

8. Εγγύηση

Οι συμμετέχοντες διατηρούν το δικαίωμα να αποφασίζουν ανεξάρτητα για την εγγύηση που είναι αποδεκτή για αυτούς και γνωστοποιούν στους άλλους συμμετέχοντες όλα τα στοιχεία σχετικά με το θέμα αυτό, κατόπιν αίτησης ή σε εύθετο χρόνο.

9. Πιστώσεις βοήθειας

Για κανένα από τα σημεία που καλύπτει η επιμέρους συμφωνία δεν χορηγούνται πιστώσεις βοήθειας υπό όρους ή μερικώς συνδεδεμένες πιστώσεις βοήθειας (περιλαμβανομένων των επιχορηγήσεων). Οι συμμετέχοντες δεν παρέχουν κανενός άλλου είδους χρηματοδότηση με πιστωτικούς όρους ευνοϊκότερους από τους όρους που αναφέρονται στην παρούσα συμφωνία (5). Εντούτοις, οι συμμετέχοντες εξετάζουν ευνοϊκά τυχόν αιτήσεις για κοινή γραμμή όσον αφορά βοήθεια υπό όρους ή μερικώς συνδεδεμένη βοήθεια για ανθρωπιστικούς σκοπούς.

10. Αλλαγές τύπου

Εννοείται ότι από τη στιγμή σύναψης μιας δανειοδοτικής σύμβασης για συγκεκριμένο τύπο αεροσκάφους, οι όροι που περιλαμβάνονται στη σύμβαση αυτή δεν μπορούν να ισχύσουν για αεροσκάφη διαφορετικού τύπου.

11. Χρηματοδοτική μίσθωση

Εννοείται, επίσης, ότι κάθε συμμετέχων δύναται να υποβάλει προσφορά με ίδιους όρους με αυτούς της χρηματοδοτικής μίσθωσης στην οποία παρέχεται δημόσια στήριξη με 12ετή προθεσμία αποπληρωμής και 85 % πιστωτική χρηματοδοτική στήριξη, με την επιφύλαξη των υπολοίπων όρων που προβλέπονται στο παρόν κεφάλαιο.

12. Σημείο αναφοράς ως προς τον ανταγωνισμό

Αν υπάρχει ανταγωνιστική προσφορά στην οποία παρέχεται δημόσια στήριξη, τα αεροσκάφη που περιλαμβάνονται στον κατάλογο μεγάλων αεροσκαφών της πολιτικής αεροπορίας, ο οποίος παρατίθεται στο προσάρτημα και τα οποία ανταγωνίζονται άλλα αεροσκάφη, μπορούν να τύχουν των ίδιων όρων και συνθηκών ως προς τις εξαγωγικές πιστώσεις.

13. Διαδικασίες

Οι διαδικασίες που ορίζονται στο διακανονισμό για τις κατευθυντήριες γραμμές όσον αφορά τις εξαγωγικές πιστώσεις στις οποίες παρέχεται δημόσια στήριξη ισχύουν και για το παρόν κεφάλαιο. Εξάλλου, αν κάποιος συμμετέχων πιστεύει ότι άλλος συμμετέχων παρέχει, χωρίς προηγούμενη ειδοποίηση, εξαγωγικές πιστώσεις με δημόσια στήριξη με όρους που δεν συμφωνούν με τις κατευθυντήριες γραμμές, διεξάγονται διαβουλεύσεις εντός δέκα ημερών ύστερα από αίτησή του.

14. Αναθεώρηση

Οι διαδικασίες ενημέρωσης και οι όροι που ορίζονται στο παρόν κεφάλαιο υπόκεινται καταρχήν σε ετήσια αναθεώρηση. Ωστόσο, οι συμμετέχοντες αναθεωρούν τις διατάξεις του παρόντος κεφαλαίου όποτε ζητηθεί, ιδίως όσον αφορά την ενδεχόμενη ανάπτυξη τάσεων σχετικά με τη χρηματοδότηση και τα επιτόκια [βλέπε παράγραφο 4 στοιχεία γ) και δ)].

ΚΕΦΑΛΑΙΟ ΙΙ

ΟΛΑ ΤΑ ΚΑΙΝΟΥΡΓΙΑ ΑΕΡΟΣΚΑΦΗ, ΠΛΗΝ ΤΩΝ ΜΕΓΑΛΩΝ ΕΜΠΟΡΙΚΩΝ ΑΕΡΟΣΚΑΦΩΝ

15. Μορφή και πεδίο εφαρμογής

Το παρόν κεφάλαιο συμπληρώνει το διακανονισμό για τις κατευθυντήριες γραμμές όσον αφορά τις εξαγωγικές πιστώσεις στις οποίες παρέχεται δημόσια στήριξη. Καθορίζει τις ειδικές συμπληρωματικές κατευθυντήριες γραμμές που εφαρμόζονται για τις εξαγωγικές πιστώσεις στις οποίες παρέχεται δημόσια στήριξη για τη χρηματοδότηση διεθνών πωλήσεων ή χρηματοδοτικών μισθώσεων καινούργιων (όχι μεταχειρισμένων) αεροσκαφών πολιτικής αεροπορίας μη καλυπτόμενων από το κεφάλαιο Ι της παρούσας επιμέρους συμφωνίας. Το παρόν κεφάλαιο δεν ισχύει για τα υδροπτέρυγα σκάφη (hovercraft).

16. Συμμετοχή

Εφαρμόζονται οι όροι συμμετοχής που προβλέπονται στο διακανονισμό.

17. Καταβολή κάθε δυνατής προσπάθειας

Οι διατάξεις του παρόντος κεφαλαίου αντιπροσωπεύουν τους πλέον ευνοϊκούς όρους τους οποίους επιτρέπεται να προσφέρουν οι συμμετέχοντες σε περίπτωση που παρέχουν δημόσια στήριξη. Οι συμμετέχοντες πάντως θα συνεχίσουν να τηρούν τους συνήθεις όρους που ισχύουν στην αγορά για διαφορετικούς τύπους αεροσκαφών και θα πράξουν ότι είναι δυνατό για να αποφευχθεί η διάβρωση των όρων αυτών (6).

18. Κατηγορίες αεροσκαφών

Οι συμμετέχοντες συμφώνησαν στις ακόλουθες κατηγορίες, λαμβανομένης υπόψη της κατάστασης του ανταγωνισμού:

Α. Αεροσκάφη με στροβιλοκινητήρια (π.χ. αεροσκάφη κινούμενα με στροβιλοαεριωθητές, με ελικοστροβίλους και με στροβιλοαεριωθητήρα διπλής ροής) - συμπεριλαμβανομένων και ελικοπτέρων - χωρητικότητας μεταξύ 30 και 70 θέσεων κατά κανόνα. Εφόσον αναπτυχθεί νέος τύπος μεγάλου στροβιλοκινούμενου αεροσκάφους άνω των 70 θέσεων, θα γίνουν μετά από αίτηση άμεσες διαβουλεύσεις με σκοπό να επιτευχθεί συμφωνία σχετικά με την κατάταξη του αεροσκάφους στην κατηγορία αυτή ή το κεφάλαιο Ι της παρούσας συμφωνίας, λαμβανομένης υπόψη της κατάστασης του ανταγωνισμού.

Β. Λοιπά στροβιλοκινούμενα αεροσκάφη, συμπεριλαμβανόμενων ελικοπτέρων.

Γ. Λοιπά αεροσκάφη, συμπεριλαμβανομένων ελικοπτέρων.

Στο προσάρτημα παρατίθεται, ενδεικτικά, κατάλογος των αεροσκαφών που υπάγονται στις κατηγορίες Α και Β.

19. Διάρκεια και όροι χρηματοδότησης

Οι συμμετέχοντες αναλαμβάνουν να μη παρέχουν χρηματοδοτική στήριξη με όρους ευνοϊκότερους από εκείνους που αναφέρονται στην παρούσα παράγραφο.

Κατηγορία Α: δέκα έτη με τα επιτόκια που βασίζονται στο ΕΤΔ για χώρες προορισμού που έχουν καταταχθεί στην κατηγορία ΙΙΙ ή τα αντίστοιχα εμπορικά επιτόκια αναφοράς.

Κατηγορία Β: επτά έτη με τα επιτόκια που βασίζονται στο ΕΤΔ για χώρες προορισμού που έχουν καταταχθεί στην κατηγορία ΙΙΙ ή τα αντίστοιχα εμπορικά επιτόκια αναφοράς.

Κατηγορία Γ: πέντε έτη με τα επιτόκια που βασίζονται στο ΕΤΔ για χώρες προορισμού που έχουν καταταχθεί στην κατηγορία ΙΙΙ ή τα αντίστοιχα εμπορικά επιτόκια αναφοράς.

20. Πωλήσεις ή χρηματοδοτικές μισθώσεις προς τρίτες χώρες (ενδιάμεσες χώρες)

Σε περιπτώσεις που το αεροσκάφος πρόκειται να πωληθεί ή να αποτελέσει αντικείμενο χρηματοδοτικής μίσθωσης προς τελικό αγοραστή ή τελικό χρήστη σε τρίτη χώρα, το εφαρμοζόμενο επιτόκιο είναι εκείνο που ισχύει στη χώρα τελικού προορισμού.

21. Διατάξεις για την προσφορά ίδιων όρων

Σε περίπτωση ανταγωνισμού μεταξύ εξαγωγών στις οποίες παρέχεται δημόσια στήριξη, τα αεροσκάφη που ανταγωνίζονται, εκείνα τα οποία ανήκουν σε άλλη κατηγορία ή κεφάλαιο της συμφωνίας μπορούν για κάποια συγκεκριμένη πώληση να επωφελούνται από τη δυνατότητα προσφοράς ίδιων πιστωτικών όρων και συνθηκών. Πριν γίνει χρήση δυνατότητας υποβολής προσφοράς με τους ίδους πιστωτικούς όρους, η αρμόδια αρχή θα καταβάλει εύλογες προσπάθειες για τον καθορισμό των όρων των εξαγωγικών πιστώσεων οι οποίοι πρόκειται να ισχύουν για το ανταγωνιζόμενο αεροσκάφος. Η αρμόδια αρχή θα θεωρηθεί ότι έχει καταβάλει τις απαιτούμενες προσπάθειες εάν έχει ενημερώσει με μέσα ταχείας επικοινωνίας την αντίστοιχη αρχή η οποία πρόκειται να προσφέρει τους όρους με τους οποίους σκοπεύει να ευθυγραμμισθεί για την πρόσθεσή της αυτή και δεν της έχει γνωστοποιηθεί εντός τριών εργάσιμων ημερών ότι οι όροι αυτοί δεν πρόκειται να εφαρμοσθούν για την υποστήριξη της σχετικής συναλλαγής.

22. Τέλη ασφάλισης και εγγύησης

Οι συμμετέχοντες δεν παρέχουν μερική ή πλήρη απαλλαγή όσον αφορά τα τέλη ασφάλησης και εγγύησης.

23. Πιστώσεις βοήθειας

Για κανένα από τα σημεία που καλύπτει η επιμέρους συμφωνία δεν χορηγούνται πιστώσεις βοήθειας υπό όρους ή μερικώς συνδεδεμένες πιστώσεις βοήθειας (περιλαμβανομένων των επιχορηγήσεων). Οι συμμετέχοντες δεν παρέχουν κανενός άλλου είδους χρηματοδότηση με πιστωτικούς όρους ευνοϊκότερους από αυτούς που αναφέρονται στην παρούσα επιμέρους συμφωνία (7). Όμως, οι συμμετέχοντες εξετάζουν ευνοϊκά τυχόν αιτήσεις για κοινή γραμμή όσον αφορά την υπό όρους βοήθεια ή τη μερικώς συνδεδεμένη βοήθεια για ανθρωπιστικούς σκοπούς.

24. Διαδικασίες διαβουλεύσεων και γνωστοποίησης

Οι διαδικασίες οι προβλεπόμενες στο διακανονισμό ισχύουν για τις εξαγωγικές πιστώσεις στις οποίες παρέχεται δημόσια στήριξη και οι οποίες δεν συμφωνούν με τους όρους του παρόντος κεφαλαίου. Επιπλέον, εάν ένας από τους συμμετέχοντες θεωρεί ότι κάποιος άλλος παρέχει εξαγωγικές πιστώσεις με κρατική στήριξη οι οποίες δεν συμφωνούν με την παρούσα επιμέρους συμφωνία χωρίς προηγούμενη ειδοποίηση, πραγματοποιούνται διαβουλεύσεις μετά από αίτησή του εντός δέκα ημερών.

25. Αναθεώρηση

Οι διατάξεις του παρόντος κεφαλαίου υπόκεινται σε ετήσια αναθεώρηση, κανονικά στη διάρκεια της εαρινής συνάντησης των συμμετεχόντων στο διακανονισμό. Κατά την αναθεώρηση, οι συμμετέχοντες εξετάζουν τις ενδεχόμενες τροποποιήσεις των διατάξεων, με στόχο κυρίως να τις προσεγγίσουν προς τις συνθήκες που επικρατούν στην αγορά. Επιπλέον, εάν οι συνθήκες της αγοράς ή οι συνήθεις χρηματοδοτικές πρακτικές μεταβληθούν σημαντικά, οποιοσδήποτε από τους συμμετέχοντες δικαιούται να ζητήσει ειδική επανεξέταση των διατάξεων του παρόντος κεφαλαίου.

ΚΕΦΑΛΑΙΟ ΙΙΙ

ΜΕΤΑΧΕΙΡΙΣΜΕΝΑ ΑΕΡΟΣΚΑΦΗ, ΕΦΕΔΡΙΚΟΙ ΚΙΝΗΤΗΡΕΣ, ΑΝΤΑΛΛΑΚΤΙΚΑ, ΣΥΝΤΗΡΗΣΗ ΚΑΙ ΠΑΡΟΧΗ ΥΠΗΡΕΣΙΩΝ

26. Μορφή και πεδίο εφαρμογής

Το παρόν κεφάλαιο συμπληρώνει το διακανονισμό για τις κατευθυντήριες γραμμές όσον αφορά τις εξαγωγικές πιστώσεις στις οποίες παρέχεται δημόσια στήριξη. Καθορίζει τις ειδικές συμπληρωματικές κατευθυντήριες γραμμές που εφαρμόζονται για τις εξαγωγικές πιστώσεις στις οποίες παρέχεται δημόσια στήριξη για τη χρηματοδότηση διεθνών πωλήσεων ή χρηματοδοτικών μισθώσεων μεταχειρισμένων αεροσκαφών και εφεδρικών κινητήρων, ανταλλακτικών, συντήρησης και υπηρεσιών τόσο για καινούργια όσο και για μεταχειρισμένα αεροσκάφη. Το παρόν κεφάλαιο δεν ισχύει για τα υδροπτέρυγα σκάφη.

Στην προκειμένη περίπτωση ισχύουν οι διατάξεις των κεφαλαίων Ι και ΙΙ, με τις ακόλουθες εξαιρέσεις:

27. Μεταχειρισμένα αεροσκάφη

Για εμπορικές συναλλαγές που αφορούν μεταχειρισμένα αεροσκάφη, οι συμμετέχοντες δεν παρέχουν τη δημόσια στήριξη με πιστωτικούς όρους ευνοϊκότερους από τους εκτιθέμενους στην παρούσα επιμέρους συμφωνία. Ανεξάρτητα από τους κανόνες αυτούς, για τα μεταχειρισμένα αεροσκάφη ισχύουν τα ακόλουθα:

- όταν παρέχεται δημόσια χρηματοδοτική στήριξη, το ελάχιστο επιτόκιο δεν είναι κατώτερο του αντίστοιχου εμπορικού επιτοκίου αναφοράς και

- οι συμμετέχοντες συμφωνούν ότι οι συνήθεις όροι αποπληρωμής για μεταχειρισμένα αεροσκάφη είναι:

>ΘΕΣΗ ΠΗΝΑΚΑ>

Οι όροι αυτοί αναθεωρούνται σε περίπτωση μεταβολής της μέγιστης χρονικής διάρκειας της παρεχόμενης πίστωσης.

28. Εφεδρικοί κινητήρες και ανταλλακτικά

Εφόσον η χρηματοδότηση των ειδών αυτών αντιμετωπισθεί σαν μέρος της αρχικής παραγγελίας του αεροσκάφους, είναι δυνατή η εφαρμογή των ίδιων όρων όπως για το αεροσκάφος. Στην περίπτωση όμως αυτή η χρηματοδότηση εξετάζεται σαν συνάρτηση του μεγέθους του στόλου κάθε συγκεκριμένου τύπου αεροσκάφους, περιλαμβανόμενου του νεοεντασσόμενου αεροσκάφους στο στόλο αυτό, των ήδη υπό παραγγελία αεροσκαφών της επιχείρησης ή των ήδη κατεχόμενων από αυτήν αεροσκαφών στην ακόλουθη βάση:

- για τα πρώτα πέντε αεροσκάφη του τύπου αυτού στο στόλο: 15 % της τιμής του αεροσκάφους (σκελετός του αεροσκάφους και τοποθετημένοι κινητήρες),

- για το έκτο και τα επόμενα αεροσκάφη του τύπου αυτού στο στόλο: 10 % της τιμής του αεροσκάφους (σκελετός και τοποθετημένοι κινητήρες).

Σε περίπτωση που τα είδη αυτά δεν παραγγελθούν μαζί με το αεροσκάφος, οι συμμετέχοντες είναι δυνατόν να προσφέρουν δημόσια στήριξη επί χρονικό διάστημα μέχρι πέντε ετών για καινούργιους εφεδρικούς κινητήρες και μέχρι δύο ετών για λοιπά ανταλλακτικά.

Για καινούργιους εφεδρικούς κινητήρες μεγάλων αεροσκαφών, οι συμμετέχοντες είναι δυνατόν να υπερβούν τη συνήθη ανώτατη προθεσμία αποπληρωμής των πέντε ετών το πολύ κατά τρία έτη σε περίπτωση που η εμπορική συναλλαγή:

α) είναι ελάχιστης συμβατικής αξίας άνω των 20 εκατομμυρίων δολαρίων ΗΠΑ ή

β) αφορά τουλάχιστον τέσσερις καινούργιους εφεδρικούς κινητήρες.

Η συμβατική αξία πρέπει να αναθεωρείται κάθε δύο έτη και να προσαρμόζεται με βάση την κλιμάκωση των τιμών.

Για εφεδρικούς κινητήρες και ανταλλακτικά, οι συμμετέχοντες διατηρούν το δικαίωμα να μεταβάλλουν την πρακτική τους και να ακολουθούν όμοιες με ανταγωνιζόμενους συμμετέχοντες πρακτικές σε θέματα λεπτομερειών όσον αφορά το χρόνο της πρώτης δόσης αποπληρωμής.

29. Συμβάσεις συντήρησης και υπηρεσιών

Για συμβάσεις συντήρησης και υπηρεσιών, οι συμμετέχοντες μπορούν να παρέχουν χρηματοδοτική στήριξη με χρόνο αποπληρωμής μέχρι δύο έτη.

30. Διαδικασίες διαβουλεύσεων και γνωστοποίησης

Εμπορικές συναλλαγές που αφορούν μεταχειρισμένα αεροσκάφη στις οποίες η χρονική περίοδος αποπληρωμής υπερβαίνει την κανονική περίοδο αποπληρωμής που καθορίζεται στην παράγραφο 27 χωρίς όμως να υπερβαίνει τις μέγιστες επιτρεπόμενες χρονικές περιόδους που ορίζονται στην παράγραφο 3 στοιχείο β) και στην παράγραφο 19 της επιμέρους συμφωνίας, υπόκεινται σε εκ των προτέρων γνωστοποίηση κατά την παράγραφο 15 στοιχείο α) του διακανονισμού. Για τις εν λόγω χρονικές περιόδους αποπληρωμής εφαρμόζονται η παράγραφος 10 στοιχείο α) και η παράγραφος 12 στοιχείο α) του διακανονισμού.

31. Αναθεώρηση

Οι διατάξεις του παρόντος κεφαλαίου υπόκεινται σε ετήσια αναθεώρηση, κανονικά στη διάρκεια της εαρινής συνάρτησης των συμμετεχόντων στο διακανονισμό. Κατά την αναθεώρηση, οι συμμετέχοντες εξετάζουν ενδεχόμενες τροποποιήσεις των διατάξεων, με στόχο κυρίως να τις προσεγγίσουν προς τις συνθήκες που επικρατούν στην αγορά. Επιπλέον, εάν οι συνθήκες της αγοράς ή οι συνήθεις χρηματοδοτικές πρακτικές μεταβληθούν σημαντικά, οποιοσδήποτε από τους συμμετέχοντες δικαιούνται να ζητήσει ειδική επανεξέταση των διατάξεων.

Σημειώσεις και παραπομπές

Προσάρτημα

Ενδεικτικοί πίνακες

Η παρούσα επιμέρους συμφωνία καλύπτει κάθε άλλο παρόμοιο αεροσκάφος που ενδέχεται να παρουσιασθεί στο μέλλον και να προστεθεί σε εύθετο χρόνο στον αντίστοιχο πίνακα. Οι πίνακες αυτοί δεν είναι εξαντλητικοί και χρησιμεύουν μόνο προκειμένου να υποδεικνύουν τον τύπο αεροσκάφους που πρέπει να συμπεριληφθεί στις διάφορες κατηγορίες σε περίπτωση που υπάρχουν αμφιβολίες.

Μεγάλα αεροσκάφη πολιτικής αεροπορίας

>ΘΕΣΗ ΠΗΝΑΚΑ>

Αεροσκάφη κατηγορίας Α

Αεροσκάφη με στροβιλοκινητήρα - συμπεριλαμβανομένων και ελικοπτέρων - (π.χ. αεροσκάφη κινούμενα με στροβιλοαεριωθητές, με ελικοστρόβιλους και με στροβιλοαεριοθητήρα διπλής ροής) χωρητικότητας μεταξύ 30 και 70 θέσεων κατά κανόνα. Εφόσον αναπτυχθεί νέος τύπος μεγάλου στροβιλοκινούμενου αεροσκάφους άνω των 70 θέσεων, θα γίνουν μετά από αίτηση άμεσες διαβουλεύσεις με σκοπό να επιτευχθεί συμφωνία σχετικά με την κατάταξη του αεροσκάφους στην κατηγορία αυτή ή στο κεφάλαιο Ι της παρούσας επιμέρους συμφωνίας, λαμβανομένης υπόψη της κατάστασης από πλευράς ανταγωνισμού.

>ΘΕΣΗ ΠΗΝΑΚΑ>

Αεροσκάφη κατηγορίας Β

Λοιπά αεροσκάφη με στροβιλοκινητήρα, συμπεριλαμβανομένων και ελικοπτέρων

>ΘΕΣΗ ΠΗΝΑΚΑ>

(1) Η χρηματοδότηση σε "δέσμη νομισμάτων" για τα αεροσκάφη Α 300 και Α 310 από τα ακόλουθα ποσοστά των ακόλουθων νομισμάτων:

- γερμανικό μάρκο ή Ecu: 40 %

- γαλλικό φράγκο ή Ecu: 40 %

- λίρα στερλίνα ή δολάριο ΗΠΑ ή Ecu: 20 %

Για το αεροσκάφος Α 320, η "δέσμη νομισμάτων" αποτελείται από τα ακόλουθα ποσοστά των ακολούθων νομισμάτων:

- γερμανικό μάρκο ή Ecu: 33,7 % (προσωρινό)

- γαλλικό φράγκο ή Ecu: 40,0 % (προσωρινό)

- λίρα στερλίνα ή δολάριο ΗΠΑ ή Ecu: 26,3 % (προσωρινό)

(2) Με σταθερή ημερομηνία λήξης, με βάση το μέσο όρο των δύο προηγούμενων ημερολογιακών εβδομάδων.

(3) Όπως δημοσιεύονται από το χρηματιστήριο του Λουξεμβούργου - μακροπρόθεσμες ομολογίες, με βάση το μέσο όρο της απόδοσης κατά τις δύο προηγούμενεςς ημερολογιακές εβδομάδες.

(4) Για του σκοπούς της παραγράφου αυτής ορίζεται ότι:

- το δείγμα περιλαμβάνει μόνο τις περιπτώσεις κατά τις οποίες οι δύο χρηματοδοτικές επιλογές έχουν προσφερθεί από έναν τουλάχιστον συμμετέχοντα,

- η διαδικασία αναπροσαρμογής των επιτοκίων κινείται μόνο σε περίπτωση κατά την οποία 66 % των πωλήσεων αεροσκαφών σύμφωνα με τη μία επιλογή έχει γίνει βάσει δύο ή περισσότερων χωριστών συμβάσεων,

- ο όρος "πωλήσεις αεροσκαφών" υποδηλώνει ότι στο δείγμα περιλαμβάνεται καθένα αεροσκάφος που πωλείται.

(5) Από την απαγόρευση σχετικά με τη βοήθεια εξαιρούνται μόνο μη συνδεδεμένες επιχορηγήσεις.

(6) Η καταβολή κάθε δυνατής προσπάθειας εκφράζεται, μεταξύ άλλων, και με την πρόθεση ευνοϊκής ανταπόκρισης στην πρόσκληση ενός από τους συμμετέχοντες για διαβουλεύσεις όσον αφορά τις πιθανότητες επίτευξης όρων όσο το δυνατό πλησιέστερων με τους όρους της αγοράς, παραδείγματος χάρη στην περίπτωση προσφοράς ίδιων όρων.